আগামী বছর ভারত সফরে আসবেন ট্রাম্প!

ওয়েব ডেস্ক : ভারত (India)-মার্কিন (America) সম্পর্কে বরফ গলছে! তেমনটাই ইঙ্গিত দিলেন মার্কিন প্রেসিডেন্ট ডোনাল্ড ট্রাম্প (Donald Trump)। তিনি ফের দাবি করেছেন, রাশিয়া থেকে তেল (Russian Oil) কেনা কমিয়ে দিয়েছে ভারত। সঙ্গে তিনি জানিয়েছেন, ২০২৬ সালে ভারত সফরে আসতে পারেন তিনি।

বৃহস্পতিবার সংবাদিকদের মুখোমুখি হয়ে ট্রাম্প বলেছেন, রাশিয়া (Russia) থেকে তেল কেনা অনেকটাই কমিয়ে দিয়েছে ‘বন্ধু’ মোদি। ভারতের প্রধানমন্ত্রীর সঙ্গে মাঝে মধ্যেই কথা হয় বলে দাবি করেছেন মার্কিন প্রেসিডেন্ট। সেই সময় এক সাংবাদিক ট্রাম্পকে প্রশ্ন করে বলেন, আগামী বছর আপনাকে কি ভারত সফরে দেখা যাবে? উত্তরে মার্কিন প্রেসিডেন্ট জানান, “হ্যাঁ, হতেই পারে।”

আরও খবর : চিকিৎসা বিজ্ঞানে ইতিহাস! ক্যানসারের টিকা তৈরি বিরাট দাবি রাশিয়ার

বাণিজ্যচুক্তি থেকে শুল্ক সহ একাধিক কারণে ভারতের (India) সঙ্গে আমেরিকার (America) সম্পর্কে টানাটানি চলছে। সেই সময় ভারতের বিরুদ্ধে সুর চড়াতে দেখা গিয়েছিল ট্রাম্পকে। তবে নানান কারণে সেই সুর নরম করতে বাধ্য হয়েছেন মার্কিন প্রেসিডেন্ট। সম্প্রতি তিনি বলেছিলেন, ভারতের সঙ্গে আমি দ্রুত বাণিজ্যিক চুক্তি সম্পন্ন করব। সঙ্গে তিনি জানিয়েছিলেন, প্রধানমন্ত্রী নরেন্দ্র মোদির (Narendra Modi) নেতৃত্বে ভারত ক্রমশ এগিয়ে যাচ্ছে। হোয়াইট হাউসের প্রেস সচিব ক্যারোলিন লেভিটকেও বলতে শোনা গিয়েছে, ভারতের সঙ্গে যাতে দ্রুত বাণিজ্যচুক্তি হয়, তা নিয়ে বেশ আশাবাদী ট্রাম্প। তবে এখনও সেই চুক্তি ঝুলে রয়েছে।

প্রসঙ্গত, বেশ কয়েকদিন আগে ট্রাম্প (Trump) হঠাৎ দাবি করেছিলেন, রাশিয়া থেকে তেল কেনা বন্ধ করার জন্য মোদি তাঁকে আশ্বাস দিয়েছেন। তবে মার্কিন প্রেসিডেন্টের সেই দাবি উড়িয়ে দিয়েছিল ভারত। তবে রয়টার্স তাদের প্রতিবেদনে দাবি করেছে, ভরতের সবচেয়ে বড় রুশ তেলের ক্রেতা রিলায়্যান্স রুশ তেলের পরিমাণ কমিয়েছে। অন্যান্য তেল শোধনাগারগুলিও সেই পথে হাঁটতে পারে। বৃহস্পতিবার ফের সেই একই দাবি করলেন ট্রাম্প।